Diari Oficial de la Generalitat Valenciana


Sumari del DOGV 8500, del 06-03-2019 (2019/1957)

RESOLUCIÓ de 26 de febrer de 2019, del director general de Relacions amb les Corts, per la qual es publica el Conveni marc entre la Generalitat, a través de la Presidència, i la Universitat d'Alacant per a la col·laboració en activitats formatives pràctiques i d'investigació en matèria d'administració local relacionades amb el Grau en Gestió i Administració Pública.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8500

Data del DOGV
:   06-03-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1957


Data del document
:   26-02-2019

Organisme emissor
:   Presidència de la Generalitat

Tipus de document
:   Resolució

RESOLUCIÓ de 26 de febrer de 2019, del director general de Relacions amb les Corts, per la qual es publica el Conveni marc entre la Generalitat, a través de la Presidència, i la Universitat d'Alacant per a la col·laboració en activitats formatives pràctiques i d'investigació en matèria d'administració local relacionades amb el Grau en Gestió i Administració Pública. [2019/1957]  
La Generalitat, a través de la Presidència, i la Universitat d'Alacant han subscrit, prèvia tramitació reglamentària, el dia 1 de febrer de 2019, el conveni marc per a la col·laboració en activitats formatives pràctiques i d'investigació en matèria d'administració local relacionades amb el grau en Gestió i Administració Pública, i conforme amb allò que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de Convenis de la Generalitat amb data 25 de febrer de 2019 i número 154/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
València, 26 de febrer de 2019.- El director general de Relacions amb les Corts: Antonio Torres Salvador.  
  
  
Conveni marc entre la Generalitat, a través de la Presidència, i la Universitat d'Alacant per a la col·laboració en activitats formatives pràctiques i d'investigació en matèria d'administració local relacionades amb el Grau en Gestió i Administració Pública  
  
València, 1 de febrer de 2019  
  
D'una banda, la Generalitat, representada per Ximo Puig i Ferrer, president de la Generalitat, que actua en nom i representació del Consell de la Generalitat, en virtut del Decret 151/2015, de 18 de setembre, del Consell, pel qual s'aprova el Reglament orgànic i funcional de la Presidència de la Generalitat. Aquest acte està autoritzat expressament per mitjà de l'Acord del Consell de 16 de novembre de 2018.  
  
I, d'una altra banda, la Universitat d'Alacant, amb CIF T4087195U i situada al campus de Sant Vicent del Raspeig, apartat 99, I-03496 Alacant, i, en nom seu i representació, Manuel Palomar Sanz, rector, nomenament que acredita per mitjà del Decret 57/2016, de 13 de maig, del Consell, i en virtut de les atribucions que té conferides per raó del seu càrrec, de conformitat amb el que es disposa en l'article 64, apartat h, de l'Estatut de la Universitat d'Alacant.  
Les dues parts es reconeixen mútuament, en la qualitat en què intervenen, la capacitat legal necessària per a la signatura del present conveni, i, a aquest efecte,  
  
EXPOSEN  
  
1. Que les dues entitats tenen objectius comuns en matèria de formació i investigació sobre la gestió tècnica de les administracions públiques.  
2. Que la Universitat d'Alacant imparteix el Grau en Gestió i Administració Pública (GAP), i està interessada a reforçar l'adquisició de l'alumnat de continguts formatius o d'aprenentatge que puguen ser d'interés per a la Generalitat en matèria d'Administració local, així com col·laborar amb la Generalitat en la realització d'activitats pràctiques i d'investigació orientades a millorar el coneixement de l'alumnat de l'Administració local de la Generalitat Valenciana.  
3. Que l'article 49.1.8a de l'Estatut d'Autonomia de la Comunitat Valenciana atribueix a la Generalitat competències en matèria de règim local, sense perjudici del que disposa el número 18, de l'apartat 1, de l'article 149, de la Constitució Espanyola. Alteracions dels termes municipals i topònims.  
Sota la dependència del president de la Generalitat, la Direcció General d'Administració Local és el centre directiu que assumeix les funcions recollides en l'article 17 del Decret 151/2015, de 18 de setembre, del Consell, pel qual s'aprova el Reglament orgànic i funcional de Presidència de la Generalitat, en matèria de règim local, entre les quals s'inclou la funció de gestió i execució de la política de la Generalitat en matèria de règim local.  
4. Que les dues parts estan interessades a subscriure un acord que regule la col·laboració entre les dues entitats que, a partir d'ara, es denominarà conveni i que les parts intervinents se sotmeten a les següents:  
  
  
CLÀUSULES  
  
Primera. Objecte del conveni  
És objecte del present conveni establir el marc de col·laboració entre les parts per a l'execució de programes formatius i activitats pràctiques en matèria d'Administració local per l'alumnat del grau en GAP. La finalitat és doble, a saber: permetre a l'estudiantat implementar els coneixements teòrics adquirits en la titulació, i, paral·lelament, permetre a l'Administració detectar quins aspectes formatius poden ser objecte de millora considerant l'experiència amb l'alumnat del grau.  
  
Així mateix, també és objecte del conveni establir les condicions de col·laboració entre les parts, referents a la realització de propostes de treball de fi de grau (TFG) vinculades a problemes detectats en matèria d'Administració local (qüestions pressupostàries, d'hisendes locals, contractació en el sector públic, participació del local en l'espai supranacional europeu, digitalització de províncies i municipis, transparència, etc.) per l'alumnat del grau en GAP.  
  
Segona. Compromisos de les parts  
Les parts es comprometen a circumscriure la col·laboració a les activitats formatives i d'investigació assenyalades en la clàusula primera del present conveni.  
L'aplicació i execució d'aquest conveni no suposa directament obligacions econòmiques per a les parts signatàries. Cada un dels supòsits concrets de col·laboració entre les dues parts requerirà, si escau, l'aprovació del corresponent conveni específic en el qual es determinaran les finalitats proposades i els mitjans necessaris per a la seua realització.  
  
  
Tercera. Clàusula d'inexistència d'obligacions econòmiques  
L'aplicació i execució d'aquest conveni, incloent-hi tots els actes jurídics que puguen dictar-se per a executar-lo i desenvolupar-lo, no podrà suposar obligacions econòmiques per a la Generalitat, i, en qualsevol cas, hauran de ser ateses amb els seus mitjans personals i materials.  
  
Quart. Comissió mixta  
Es constituirà una comissió mixta, com a òrgan de seguiment del present conveni, per a facilitar-ne el compliment.  
Aquesta comissió estarà integrada, per part de la Generalitat, pel director general d'Administració local o persona en qui delegue i la subdirectora general d'Administració local o persona en qui delegue, i, per part de la Universitat d'Alacant estarà integrada per la persona que assumisca la secretaria general o persona en qui delegue i per la persona titular de la sotssecretària general o persona en qui delegue. Es procurarà la presència equilibrada de dones i homes, en aplicació del que es preveu en el II Pla d'Igualtat de Dones i Homes de l'Administració de la Generalitat, aprovat per l'Acord de 10 de març de 2017, del Consell.  
  
La comissió mixta tindrà, entre altres, les funcions següents:  
1. Supervisar l'execució del conveni, així com adoptar les decisions i dictar les instruccions necessàries amb la finalitat d'assegurar la correcta realització de les activitats convingudes, incloent-hi la solució, en primera instància, de les controvèrsies d'interpretació i compliment que puguen plantejar-se respecte del present conveni.  
2. Informar les parts dels retards i incidències que es puguen presentar durant l'execució del conveni.  
3. Emetre un informe o valoració final sobre el grau de compliment de l'objectiu consignat en el conveni subscrit.  
4. Supervisar el compliment de les obligacions derivades dels convenis específics que puguen dur-se a terme en desenvolupament d'aquest conveni marc.  
Les còpies de les actes, acords o informes que, si escau, emeta la comissió mixta en el desenvolupament i execució de les funcions que tinga assignades es remetran a les parts que subscriuen el present conveni. En el cas de la Generalitat, s'hauran de remetre a la Direcció General d'Administració Local.  
El funcionament i l'adopció d'acords es regularan pel que es preveu en els articles 15 i següents de la Llei 40/2015, d'1 d'octubre, de règim jurídic del sector públic.  
  
Cinquena. Vigència i resolució del conveni  
El present conveni tindrà efectes des de la data de la signatura, i tindrà una vigència de quatre anys, prorrogable per un període igual, amb l'acord previ exprés de les parts.  
Seran causes de resolució del present conveni les previstes en l'article 51 de la Llei 40/2015, d'1 d'octubre, de règim jurídic del sector públic.  
El compliment i la resolució d'aquest acord causaran la liquidació, amb l'objecte de determinar les obligacions i compromisos de cada una de les parts, en els termes establits en l'article 52 de la Llei 40/2015.  
  
En el supòsit d'extinció del conveni per causes diferents de la conclusió del termini de la seua vigència, les parts, a proposta de la comissió mixta, de seguiment del conveni, podran acordar la continuació i finalització de les actuacions en curs que consideren oportunes, i establiran un termini improrrogable per a la seua finalització, transcorregut el qual haurà de realitzar-se la liquidació d'aquestes en els termes establits legalment.  
  
Sisena. Modificació  
Les parts signatàries podran modificar el present conveni en qualsevol moment per acord exprés, i es requeriran els mateixos tràmits que els previs a la subscripció del conveni inicial.  
  
Setena. Naturalesa del conveni  
El present conveni, que té naturalesa administrativa, es regularà pel previst en aquest i pel capítol VI, del títol preliminar, de la Llei 40/2015, d'1 d'octubre, de règim jurídic del sector públic.  
  
Quant a la formalització i tramitació siga d'aplicació el que es disposa en el Decret 176/2014, de 10 d'octubre, del Consell, pel qual es regula els convenis que subscriga la Generalitat i el seu registre.  
  
Huitena. Jurisdicció competent  
Les parts es comprometen a resoldre de manera amistosa en el si de la comissió de seguiment i coordinació qualsevol desacord que poguera sorgir en el desenvolupament del present conveni, si bé s'entén que amb anterioritat s'aplicaran els criteris de bona fe i voluntat d'arribar a acords.  
En cas de conflicte, les parts se sotmeten a l'ordre jurisdiccional contenciós administratiu, de conformitat amb el que es preveu en la Llei 29/1998, de 13 de juliol, reguladora de la jurisdicció contenciosa administrativa.  
  
Novena. Publicitat  
El present conveni es farà públic en la pàgina web de la Generalitat, i igualment la Universitat publicarà el text integre del conveni, una vegada subscrit, en la seua pàgina web, segons es disposa en els articles 9.1.c i 10.3 de la Llei 2/2015, de 2 d'abril, de la Generalitat, de transparència, bon govern i participació ciutadana de la Comunitat Valenciana. La publicitat del conveni es realitzarà en el termini de 10 dies hàbils des de la inscripció en el Registre de Convenis de la Generalitat, en compliment del que es preveu en l'article 12.2 del Decret 105/2017, de 28 de juliol, del Consell, que desplega la Llei 2/2015, de 2 d'abril, abans esmentada.  
I per deixar-ne constància als efectes oportuns, com a prova de conformitat amb tot el que s'ha exposat anteriorment, els compareixents signen aquest, per triplicat, al lloc i en la data que s'hi indiquen.  
  
El president de la Generalitat: Ximo Puig Ferrer.  
El rector de la Universitat d'Alacant, p. d. (R 19.05.2016), la secretària general: Esther Algarra Prats.